Diari Oficial de la Generalitat Valenciana


Sumari del DOGV 9300, del 17-03-2022 (2022/2146)

Informació pública de la suspensió de tramitació i atorgament de llicències i altres autoritzacions i informes-certificats de compatibilitat per a instal·lació de plantes fotovoltaiques i les seues estructures d'evacuació.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9300

Data del DOGV
:   17-03-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/2146


Data del document
:   11-03-2022

Organisme emissor
:   Ajuntament de Vall d'Alba

Tipus de document
:   Anunci

Descriptors 

:   * Vall d'Alba
    * administració local
    * pla d'urbanisme

Informació pública de la suspensió de tramitació i atorgament de llicències i altres autoritzacions i informes-certificats de compatibilitat per a instal·lació de plantes fotovoltaiques i les seues estructures d'evacuació. [2022/2146]  
L'Ajuntament de Vall d'Alba ha aprovat, per l'Acord de data 11 de març del 2022, del Ple, adoptat per unanimitat dels membres de la corporació presents (9 d'11) el següent acord:  
Suspensió de tramitació i atorgament de llicències i altres autoritzacions i informes-certificats de compatibilitat per a instal·lació de plantes fotovoltaiques i les seues estructures d'evacuació.  
El sector de les energies renovables, i més concretament el de les instal·lacions de producció d'energia elèctrica a partir de la conversió d'aquestes energies en electricitat, està sent impulsat des de diferents instàncies i institucions públiques de tots els àmbits. S'han aprovat acords, estratègies, plans i recomanacions per a impulsar l'ús d'energia procedent de fonts renovables, i s'ha establit en alguns d'ells objectius concrets i vinculants, com a part de les seues polítiques d'energia i d'acció climàtica, amb identificació de dos horitzons temporals comuns i principals respecte a altres d'intermedis, 2030 i 2050.  
  
Fruit d'això, i en aplicació del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, i de l'article 3 de l'apartat 13 de la Llei 24/2013, de 26 de desembre, del sector elèctric, estan sent presentades davant d'aquest ajuntament diferents sol·licituds per tal d'establir projectes de plantes solars fotovoltaiques i les seues estructures d'evacuació en el sòl no urbanitzable o urbanitzable sense programar d'aquest terme municipal.  
En concret, les sol·licituds per a l'establiment d'aquesta mena de projectes ja afecten una superfície aproximada, fins al moment, de 700 hectàrees, equivalent a més del 10 % de la superfície del terme municipal, i a la qual s'haurà d'addicionar la superfície de les estructures d'evacuació que en el seu moment es desenvolupen, i que només en el cas del projecte de la planta solar fotovoltaica de Magda, informat desfavorablement i formulades al·legacions mitjançant un acord de Junta de Govern local de data 24 de febrer del 2022, suposa un total de 8,5 km de traçat aeri de línia de molt alta tensió pel terme de Vall d'Alba.  
  
A la vista de l'anterior, considera aquest ajuntament que, de manera prèvia la valoració de la implantació d'aquests projectes, és imprescindible efectuar una anàlisi del seu territori i aprovar una regulació per a aquests projectes que siga compatible amb els interessos generals de la nostra població. Seria molt negatiu per als interessos generals la implantació de projectes que perjudicaren àrees de cultiu i ramaderia i que estigueren a prop del nucli urbà de la població, a les residències unifamiliars de les urbanitzacions, o nuclis d'activitat econòmica del nostre terme municipal, la qual cosa afectaria la qualitat de vida de les persones i propietats afectades, i que menyscabaren els espais de valor ambiental, territorial o paisatgístic del municipi.  
A l'efecte d'evitar que la qualitat de vida dels ciutadans de Vall d'Alba se'n veja afectada i d'orientar la implantació d'aquestes instal·lacions als espais amb menor afecció ambiental i paisatgística, és necessari introduir en el planejament municipal les modificacions necessàries per a regular la instal·lació de plantes d'energia fotovoltaica i eòlica.  
  
En línia amb tot això, esdevé necessari suspendre l'atorgament de llicències d'obres i activitats i dels informes-certificats de compatibilitat urbanística a fi d'estudiar els efectes sinèrgics d'aquests projectes sobre el territori, la flora, la fauna, el paisatge, el patrimoni, medi ambient, activitats agrícoles i altres econòmiques, i sobre la salut de les persones d'aquest municipi, a fi de facilitar l'estudi o reforma de l'ordenació urbanística vigent, la redacció actual de la qual no preveia la implantació d'aquestes plantes de producció i evacuació d'energia elèctrica derivades de fonts renovables   
Vist el que es disposa en els articles 68 i 69 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge i informe favorable de la Secretaria, de data 28 de febrer del 2022, se sotmet a consideració del Ple l'adopció del següent acord:  
  
Primer. Suspendre, de conformitat amb l'article 68.1 de la LOTUP, l'atorgament i l'admissió a tràmit de qualsevol llicència, autorització i instrument d'intervenció en matèria d'urbanisme i activitats, així com les sol·licituds d'informe-certificat urbanístic municipal, relatiu a la compatibilitat del projecte amb el planejament i les ordenances municipals, previstos en els articles 16 i 19 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica i d'aquelles l'autorització de les quals correspon a l'Administració general de l'Estat, de conformitat amb l'article 3, apartat 13, de la Llei 24/2013, de 26 de desembre, del sector elèctric, que tinguen per objecte la implantació de centrals fotovoltaiques i de parcs eòlics en l'àmbit del sòl no urbanitzable i urbanitzable sense programar del terme municipal de Vall d'Alba.  
  
Segon. La suspensió establida en l'apartat anterior no afectarà les instal·lacions particulars que tinguen per objecte la producció d'energia per a l'autoconsum.  
  
Tercer. La suspensió tindrà una duració màxima de dos anys. Aquest termini s'interromprà, amb alçament de la suspensió, si, transcorregut un any, no se sotmet a exposició pública la proposta de pla. Després de l'exposició al públic del pla en tramitació, se?, reprendrà la suspensió fins que es complete el termini de dos anys màxim.  
  
Quart. Remetre el present acord al Diari Oficial de la Generalitat Valenciana per a la publicació, moment a partir del qual entrarà en vigor la suspensió.  
  
Cinqué. Notificar el present acord de suspensió de la tramitació i de l'atorgament de llicències a tots els peticionaris de llicències sol·licitades amb anterioritat a la publicació d'aquesta suspensió, i posar de manifest el dret que els assisteix si foren denegades les sol·licituds de llicències presentades i que hagueren hagut d'atorgar-se de no mediar canvi d'ordenació, pel cost del projecte si és el cas, amb devolució, així mateix, dels tributs i càrregues que s'hagueren generat.  
  
  
Sisé. Contra el present acord, que posa fi a la via administrativa, es podrà interposar un recurs potestatiu de reposició davant el mateix òrgan que ha dictat el present acord, en el termini d'un mes a comptar des de l'endemà de la notificació, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació.  
  
Vall d'Alba, 11 de març de 2022.- L'alcaldessa: Marta Barrachina Mateu.